
			Prolog

			Castel di Sangro lå mellom fjellene og havet. En brolagt vei, en ujevn fotballbane og et slitt sykehus. På den mørke himmelen hang en halvfull måne, rundt den lyste stjernene. Giovanni Caruso krysset det folketomme torvet og begynte på steintrappene som ledet opp mot kirken. Det venstre beinet var en anelse stivere enn det høyre, kroppen var sliten, men det var vel ikke annet å vente. I førti år hadde han vært politietterforsker i Napoli. 

			Nå var tid alt han hadde. 

			Men så hadde han den ikke likevel. 

			En smal gate førte inn til høyre. Han gikk forbi en Vespa som sto parkert på skrå, og en katt som sov. Over hustakene fikk han øye på de to klokketårnene. Som to butte fingre strakte de seg mot nattehimmelen, korsene på toppen var knapt synlige. Utenfor et av de skjeve murhusene stoppet han og ble stående i kveldsmørket og stillheten. Caruso tenkte på valgene han hadde tatt, og alt det som var for sent å endre. 

			Det kan ta en måned, et halvt år, kanskje lenger, men da lever du på lånt tid, hadde legen sagt. 

			

			Den første måneden var allerede oppbrukt, og han merket hvordan hver dag ble litt tyngre enn den foregående. 

			Han snudde og gikk tilbake samme vei han hadde kommet. 

			Forbi mørklagte hus.

			Støvete, grønne planter i terrakottapotter. 

			Den skråparkerte Vespaen. 

			Ned steintrappen. 

			Til torget. 

			For å komme til det vesle hotellet der han hadde leid et rom, måtte han gå et par hundre meter. En gammel Fiat sto foran inngangen, og mannen som eide hotellet smilte da han kom inn. 

			– Var spaserturen fin?

			– Helt utmerket. 

			Det første, slitte trinnet i trappen som førte opp til værelset hans, knirket da han satte foten på det. Caruso var trøtt, men mannen i resepsjonen var visst ikke ferdig med å småprate. 

			– Castel di Sangro tar seg bedre ut i dagslys.

			At han hadde vært på det vesle stedet til alle døgnets tider, sett byen i alle mulige lysvariasjoner og i all slags vær, sa ikke Caruso noe om. Det hadde ingen hensikt å fortelle hva den egentlige grunnen til at han besøkte Castel di Sangro, var. Han presset frem et smil, ønsket mannen en god kveld og fortsatte opp trappen. Rommet han hadde fått, lå i tredje etasje. Caruso låste døren etter seg, skjenket et glass vin og tok det med ut på terrassen. Luften var trykkende. Trolig ble det tordenvær, meteorologene hadde i hvert fall varslet det. 

			Han hørte kattejammer et sted langt borte.

			En ensom bil kjørte gjennom byen. 

			Det var ikke det at døden skremte, men dødsdommen hadde fått Caruso til å innse at det var ting han aldri kom til å fullføre. Han fant frem et gammelt fotografi fra innerlommen i jakken. Den vesle jenta smilte bredt mot kameraet og holdt fem fingre i været, den andre hånden holdt fast i en tøykanin. 

			

			Katten jamret ikke lenger, og bilen hadde visst kommet frem dit den skulle. Caruso drakk en slurk av vinen, la bildet fra seg på bordet og så ut på den tomme gaten, på husene og den mørke himmelen. 

			Han stilte seg det samme spørsmålet han hadde gjort de siste fjorten årene:

			Hva skjedde egentlig med Aurora Moretti?

			Onsdag kveld

			Kaffen var begynt å bli kald. Sebastian Vinger satte koppen på skrivebordet ved siden av kaktusplanten og det innrammede fotografiet av datteren. Politistasjonen i Drammen var kveldsstille, han vurderte å dra hjem, men i leiligheten var det ingen som ventet, og ute i Drammens gater var det altfor mye rask som burde blitt rensket opp i. 

			Stasjonssjef Marie Constance Krogh så opp fra skjermen da han strenet inn på kontoret hennes og satte seg i den ene av to besøksstoler. 

			– Har du ikke lært deg å banke på?

			– Døren sto åpen.

			Sebastian fant frem den sveitsiske lommekniven han hadde fått av moren, dro ut det minste knivbladet og pirket bort noe rusk som hadde satt seg under en av neglene. 

			Fortsatt så Krogh på ham.

			– Lurte du på noe? 

			

			– Egentlig ikke.

			– Hvorfor kom du inn hit da?

			Bladet smatt tilbake på plass, og han puttet kniven i lommen. 

			– Kanskje jeg hadde behov for å prate med noen.

			– Om hva? 

			Krogh var ti år eldre enn Sebastian – slank, mørke øyne og halvlangt, brunt hår – og hadde relasjonen deres vært en annen, kunne han nok ha funnet henne tiltrekkende. 

			– Jeg tenkte å ta det på sparket. 

			Et streif av noe mildt gled over det ellers stramme fjeset til sjefen. 

			– Hvordan går det egentlig med deg, Seb?

			– Fint.

			Han hørte selv hvor lite overbevisende det lød. 

			– Ting kommer til å bli bedre, sa hun.

			– Hvis du tenker på Ida, er jeg over henne for lengst.

			– Brudd er aldri noe hyggelig, ikke for noen av partene. 

			Sebastian reiste seg og gikk til vinduet. Kroghs kontor hadde utsikt mot Drammenselva og den opplyste, hvite gangbroen som forbandt Bragernes med Strømsø. Det var der han hadde fridd – en sommerdag med altfor mye lys og altfor mye lyd – men han hadde klart å stenge alt annet ute. 

			Det var bare henne.

			Og ham. 

			Vil du? hadde han spurt.

			Ja, hadde hun svart.

			De var fortsatt tenåringer den gangen, ante ingenting om livet, og kanskje var det derfor kjærligheten tok slutt. Sebastian hadde brukt det siste halvannet året på en og annen sjelden one-night stand og ensomme kvelder, hun hadde funnet kjærligheten på ny med en velstående bedriftsleder. 

			

			– En mor ringte og påsto at datteren hadde mottatt uan-stendige forslag fra en 

			ungdomsklubbleder, sa Krogh.

			Den mørke elva fløt stille gjennom sentrum av byen, mot utløpet ved Drammensfjorden. 

			– Er det hold i anklagene? 

			– Det blir ord mot ord, dessuten har vi ikke ressurser til å følge det opp nå. 

			– Som vanlig, sa Sebastian tørt. – Noen ganger skulle jeg ønske jeg gjorde noe helt annet.

			– Som hva da? 

			Han snudde seg mot Krogh igjen. 

			– Jeg har alltid drømt om å drive platebutikk.

			– Du er noen tiår for sent ute, alle bruker Spotify nå. 

			– Ikke jeg.

			– Skulle tro du var femti, ikke fem-og-tredve. 

			På korktavla hang et fotografi av Krogh og ektemannen. De holdt rundt hverandre og smilte mot kameraet. Bak dem ruvet Eiffeltårnet, over var himmelen skyfri. De hadde vært gift i tolv år, og fortsatt kunne hun snakke om ham med varme og kjærlighet i stemmen. 

			Hun grep røykpakken. 

			– Blir du med ut?

			Sebastian fulgte etter henne ned på gateplan. De stilte seg noen meter fra inngangen. Tre sigaretter spratt opp da Krogh slo bunnen av pakken mot håndflaten. Flammen på lighteren skalv i den svake vinden. Hun tok et trekk og så på ham gjennom røyken.

			

			– Hvordan har faren din det for tiden?

			– Sånn passe.

			– Hva mener du med det?

			Farens gradvise forverring var noe Sebastian ikke helt klarte å ta inn over seg, og heldigvis ringte mobilen til Krogh. Hun slapp sigaretten på bakken og svarte. I bakgrunnen hørte han trafikken fra riksveien og et tog som var på vei inn mot Drammen stasjon. Sigarettgloen freste mot den fuktige asfalten før den slukket. Krogh rynket øyenbrynene.

			– Når skjedde dette? 

			Det lette yret var i ferd med å trekke inn i genseren, og Sebastian dro hånden gjennom det kortklipte håret. Klokka nærmet seg kvart over ni. Krogh begynte å gå mot inngangen.

			– Jeg sender en patrulje med en gang.

			Hun stappet telefonen i lommen og åpnet døren inn til politistasjonen. 

			– Hva gjaldt det? 

			– En fire år gammel gutt er meldt savnet ved Solbergelva. Da moren gikk inn for å se om han hadde sovnet, var sengen tom.

			– Kanskje han har stått opp og gjemt seg et sted i huset, barn gjør hva som helst for å få være oppe noen minutter lenger. 

			Krogh stoppet på toppen av trappen og snudde seg halvveis mot ham. Rynken mellom øyenbrynene var der fortsatt. 

			– La oss håpe du har rett. 

			Onsdag kveld

			Frontlyktene på bilen lyste opp gårdsplassen og et par mennesker som sto utenfor huset der den savnede gutten bodde. Lenger bort fikk Sebastian øye på en kvinne som gikk rundt og ropte, og selv om han ikke hørte ropene, fornemmet han desperasjonen og fortvilelsen. Han stanset bilen, og nå hørtes kvinnen høyt og tydelig: 

			– Joachim!

			Etterforskeren i passasjersetet løsnet setebeltet. Herman Sjögren hadde jobbet to år for Stockholmspolitiet før en blond skjønnhet lokket ham til Norge og Drammen. Det amorøse forholdet gikk over, men svensken hadde blitt værende. 

			– Dette ser jo ikke akkurat lovende ut.

			Sjögren var bare tre år yngre enn Sebastian, men levde som om han var i begynnelsen av tjueårene. Noen ganger kunne han føle et snev av misunnelse over eskapadene svensken villig la ut om, men som oftest kjente Sebastian at han var glad det ikke var ham. 

			

			– Ta med deg moren inn, ba han. – Jeg ringer Krogh for en rask oppdatering, så kommer jeg. 

			September fylte kupeen da Sjögren åpnet bildøren. Gjennom frontruten så Sebastian kollegaen gå bort til den fortvilte kvinnen. De ble stående og prate en liten stund før Sjögren førte henne mot huset. Sebastian fant frem mobiltelefonen, og snart hadde han stasjonssjefen på tråden. 

			– Jeg trenger flere folk, sa han. – Åstedsgranskere, betjenter til å banke på dører og frivillige til å lete. 

			– Så gutten hadde ikke bare gjemt seg? Hva sa moren?

			– Sjögren er med henne nå. Jeg har ikke gått ut av bilen ennå.

			– Og likevel er du sikker på at han er forsvunnet?

			Tonen til Krogh var skeptisk, slik den pleide å være når han trakk slutninger på denne måten, men Sebastian tok sjelden feil. Han hadde vært sikker i samme øyeblikk som de svingte inn foran huset, og han fikk øye på moren og de to menneskene på gårdsplassen som han antok var naboer. Ved skogholtet på den andre siden av veien gikk en tettbygd kar med hodelykt og speidet inn mellom trestammene. 

			– Du kan vente litt med å kontakte media, sa Sebastian. – Jeg ringer deg når vi vet mer.

			Han la mobilen i lommen, gikk ut av bilen og bort til mannen med hodelykten.

			– Vinger, fra politiet, sa han og rakte frem hånden. 

			– Alf Pettersen. 

			Mannen skrudde av hodelykten og pekte på det midterste av de tre husene som lå på rekke.

			– Jeg bor der, ved siden av Vivian og Joachim. Jævlig rart at guttungen bare har blitt borte.

			– Har du sett ham i dag?

			

			Mannen ristet på hodet. 

			– Karla, som bor innerst, så Joachim i formiddag. Da var han ute og syklet på trehjulssykkelen sin, men det er jo en stund siden. Hun og mannen har hjulpet til, det er de som står på gårdsplassen der.

			Basert på informasjonen Krogh hadde fått på telefon tidligere, visste Sebastian at den siste sikre observasjonen av gutten, var rundt ti på ni om kvelden. Da hadde han ropt etter moren mens hun var på badet. Omtrent på slaget ni var hun inne på rommet hans og fant en tom seng. 

			Ti minutter.

			Mer skulle det ikke til før livet ble snudd på hodet. 

			– Hvor har dere lett? spurte han Pettersen. 

			– Overalt. Gutten er søkk borte. 

			– Kan du være litt mer presis? 

			Strålen fra hodelykten lyste inn i skogholtet.

			– Jeg har trasket rundt der, sa Pettersen. – Vivian har gjen-nomsøkt huset fra gulv til tak, og Karla og mannen har lett i området her. 

			– Har dere sjekket rundt husene og i alle garasjer og uteboder?

			– Overalt, gjentok naboen. 

			Sebastian kastet et blikk inn i skogen. En rad med trær sperret det meste av innsynet, bakenfor var det bekmørkt. Han forsøkte å lytte etter den vesle gutten, men Alf Pettersen var pratesjuk.

			– Jeg regner med at det kommer flere folk, det er vel ikke bare deg og han andre politimannen?

			Som svar på spørsmålet kom to politibiler kjørende opp bakken, og Sebastian unnskyldte seg. Han ba en av de nyankomne betjentene om å sperre av området, mens fire andre ble sendt for å banke på dører i nabolaget. 

			

			– Når de frivillige ankommer, vil jeg at dere går i gang med et grundig søk i området, sa han. – Jeg sender ut Sjögren, han leder operasjonen. 

			Sebastian gikk mot huset. Trehjulssykkelen som Joachim hadde brukt tidligere på dagen, sto parkert på utsiden. Den var blå med hvitt sete, hvite håndtak og hvite pedaler. På lasteplanet lå to ganske store steiner. 

			Høylytt hulking møtte Sebastian da han åpnet ytterdøren. Han ble stående på terskelen til det fremmede hjemmet og ta inn over seg inntrykkene. På en knaggrekke i barnehøyde hang to jakker og en tykk utedress, under sto sko og støvler pent plassert. Alt tydet på at det kun var den savnede gutten og moren som bodde der. På en kommode lå flere uåpnede konvolutter, og han bladde raskt gjennom for å se om det var noe av interesse. 

			Purringer, så det ut som, Sebastian kjente navnene på et par av inkassoselskapene. En gutt smilte mot ham fra et bilde på veggen, under hang en innrammet tegning. 

			Joachim, 3 år, sto det.

			Skrevet med voksenhånd. 

			I stua sto fjernsynet fortsatt på, med flimrende bilde og lyden mutet. Sebastian fant fjernkontrollen mellom et par reseptbelagte pilleesker og en tom halvannenliters brusflaske, og trykket på den røde av-knappen. Sjögren virket lettet da han trådte inn på kjøkkenet, og spratt opp da han ble bedt om å gå ut og ta ansvar for leteaksjonen. 

			Så var han alene med den fortvilte moren.

			– Dere finner ham, ikke sant?

			Håpet i øynene hennes.

			Løftet han ikke kunne gi.

			Onsdag kveld

			Vivian Ødegaard var i oppløsning; sminke hadde rent nedover ansiktet, strikken som en gang holdt det blekede håret samlet, var i ferd med å løsne, og den vevre kroppen skalv så hun knapt klarte å sitte stille. Sebastian fant et glass i et av skapene og skrudde på springen.

			– Jeg vet du har det helt forferdelig akkurat nå, men det er viktig at du svarer på noen spørsmål.

			Vivian Ødegaard grep rundt glasset Sebastian satte foran henne, som om det var en livbøye.

			– Kan du klare det, tror du?

			Hun strøk pekefingeren under de hovne øynene – den ble farget svart av rennende mascara – og nikket. Sebastian ba henne gjenfortelle øyeblikket da hun oppdaget at sønnen ikke lenger lå i sengen.

			– Var det noe du reagerte på? En lyd? En lukt? En bevegelse?

			– Ikke som jeg kan huske.

			

			– Pleier ytterdøren å være låst?

			– Alltid.

			– Og du er sikker på at den var det også i kveld? 

			Vivian Ødegaard begynte å hoste. Sebastian ventet til hun hadde tatt en solid slurk av vannglasset før han gjentok spørsmålet, og hun svarte det samme, at hun alltid låste. 

			– Var det noen på døra før Joachim forsvant?

			– Det kommer ikke så mange på besøk, svarte hun. 

			Sebastian la inn en kunstpause, før han fortsatte. 

			– Du sa at han ikke fikk sove, er det vanlig?

			– Det er i hvert fall ikke uvanlig. 

			– Hvordan har resten av dagen vært?

			– Joachim var noen timer i barnehagen, ellers har han lekt utenfor og holdt på med klossene sine inne på rommet. 

			– Var han sammen med noen da han lekte?

			– Det er ikke så mange barn rundt her, det er derfor jeg har ham i barnehagen. 

			– Har du familie i nærheten?

			Strikken måtte gi tapt da hun ristet på hodet. 

			– Jeg er enebarn, og både mamma og pappa døde tidlig. 

			– Hva med faren til Joachim?

			Blikket til Vivian Ødegaard søkte bordplaten, der det ikke var annet å finne enn et og annet hakk. Duken burde vært strøket og hadde en flekk som så ut til å være spilt kaffe. 

			– Han ... Jeg ... Jeg vet ikke akkurat hvem det er.

			Skammen ga ekstra farge i kinnene, og Sebastian gjorde seg et notat om at de måtte sjekke det nærmere.

			– Er det andre personer sønnen din er knyttet til?

			– Han har et veldig godt forhold til onkel Alf.

			Det tok noen sekunder før Sebastian koblet. 

			

			– Er naboen onkelen til sønnen din? Sa du ikke akkurat at ...?

			– Alf er ikke egentlig onkelen hans, brøt Vivian Ødegaard ham av, – men han hjelper meg noen ganger når ... ting er vanskelig. 

			– Er du i et forhold nå?

			Spørsmålet krevde ikke annet enn et enkelt ja eller nei, men Vivian stirret bare tomt fremfor seg, som om det hele ble uoverkommelig. Gjennom kjøkkenvinduet så Sebastian bilen med kriminalteknikerne svinge inn foran sperrebåndene, og snart var tre menn og én kvinne ikledd hvite overtrekksdresser på vei mot huset. 

			Han reiste seg. 

			– Har du noen å være hos nå i natt?

			Vivian Ødegaard så på ham med store øyne. 

			– Jeg må være her, sa hun. – Tenk om Joachim kommer hjem.

			– Det vil være folk her hele tiden, forsikret Sebastian henne om. – Nå vil kriminalteknikerne straks begynne jobben med å søke gjennom huset etter spor, og da kan du ikke være her. 

			– Men hvor skal jeg dra?

			– Hvis du ikke har noen i nærheten, kan vi booke deg inn på et hotell i byen.

			Det gikk i ytterdøren.

			– Kanskje jeg kan sove på sofaen inne hos Alf?

			– Det er ikke noe problem å skaffe deg et hotellrom, gjentok Sebastian. – Det er kanskje bedre?

			– Jeg må være her, gjentok hun, som om hun var i transe. 

			Esther Wiik, lederen for kriminalteknikerne, trådte inn på kjøkkenet, og Vivian Ødegaard karet seg opp fra stolen. Hun forsvant ut i stua, og Sebastian fulgte etter. Mobilen vibrerte, og han nølte et øyeblikk før han avviste anropet fra datteren. 

			

			– Hvis du pakker skift og toalettsaker, følger jeg deg over til naboen.

			Kvinnen ble stående, tydelig ute av stand til å foreta seg noe som helst. Det endte med at Sebastian puttet tannkrem og tannbørste i en bærepose, sammen med en truse, et par sokker og en T-skjorte som han fant på en klessnor inne på badet. Han plukket med seg pilleeskene fra stuebordet, og leste på pakningene.

			Tramadol.

			Oksykodon.

			Det var ganske kraftige smertestillende medikamenter, foreskrevet ved behov og maks to piller per dag, i henhold til den påklistrede etiketten. En av pakkene var hentet ut for bare to dager siden, og åtte av ti piller var allerede tatt av det første brettet. 

			– Du er plaget med smerter, ser jeg. 

			– Jeg fikk en skade i ryggen etter en bilulykke og bruker dem for å ta bort smertetoppene.

			– Har du tatt noen i kveld?

			– Nei.

			Svaret kom kjapt, som om hun trengte å forsvare seg. Han fikk geleidet henne ut av huset og bort til naboen, som sa at det ikke var noe problem å la henne være der over natten. Sebastian ventet til Vivian Ødegaard hadde forsvunnet videre inn i huset, før han henvendte seg til Pettersen. 

			– Jeg forstår det sånn at du har et godt forhold til familien. 

			– Vivian har det ikke så greit, stakkar. Det er noe nervegreier, og så er hun jo alene med alt. 

			– Nervegreier?

			– Ja, eller sånn psykisk, liksom. Hun holder på å styre med NAV for å få innvilget uføretrygd. 

			

			Pettersen slapp ham inn i gangen. Huset hans virket å ha samme planløsning som Vivian Ødegaards.

			– Du har lett etter gutten her også? spurte Sebastian. 

			– Fra kjeller til loft. 

			– Noe i mot at jeg tar en rask titt?

			– For all del, sa han og tok et skritt til siden. 

			Nå var det verken kjeller eller loft i rekkehuset, men det var tydelig at Pettersen hadde lett overalt ellers. For en gangs skyld fornemmet Sebastian fint lite, men det kunne ha noe med at mannen fulgte etter ham fra rom til rom. De gikk ut i gangen igjen, og Sebastian ga ham mobilnummeret sitt. 

			– Det er bare å ringe, når som helst. 

			På vei tilbake til huset der den savnede gutten bodde, ringte han Krogh:

			– Du kan godt koble på avisene, sa han, – i hvert fall Drammens Tidende. 

			– Da kommer gjerne resten av flokken flyvende, ønsker vi den støyen så tidlig i etterforskningen? 

			– Vi trenger tips fra publikum. 

			Sebastian la hånden på dørvrideren. 

			– Send et varsel til alle flyplasser, ferjeterminaler og grenseoverganger også, sånn for sikkerhets skyld. 

			Stemmene fra åstedsgranskerne hørtes i bakgrunnen da han åpnet ytterdøren. I gangen lå et par ekstra beskyttelsesdrakter, og på kjøkkenet fant han åstedsgranskerne, samlet til en gjennomgang. Praten stilnet, og Esther Wiik snudde seg mot ham. Hun var liten av vekst, håret kortklipt og kullsvart og hver dag løp hun, uten å slippe unna alvoret.

			– Rekker jeg en rask titt på barnerommet, før dere setter i gang?

			

			– To minutter, svarte Wiik, – ikke mer. 

			Inne på rommet til den savnede gutten stilte Sebastian seg midt på gulvet. I tussmørket så han konturene av et skakt tårn som nådde ham til rett under kneet, det lå en bok ved siden av sengen, og noen lekebiler sto oppstilt ved skrivepulten. Han lukket øynene og lot de andre sansene overta. 

			Det luktet svakt av mat som hadde ligget for lenge.

			Noe annet?

			Sebastian åpnet øynene, beveget seg mot lukten han ikke helt klarte å plassere, og stoppet ved sengen. Dynen lå i en krøll, men han gjenkjente en av Marvels superhelter. I puten var det et søkk, avtrykket av hodet til en fireåring, og lukten var en anelse sterkere. 

			Var det sprit?

			Kanskje.

			Fra moren?

			Det var ingenting som hadde tydet på at Vivian Ødegaard var full, og luktene fra henne var annerledes enn dette. Fra kjøkkenet hørte Sebastian at åstedsgranskerne var i bevegelse, og han forlot barnerommet. I gangen stoppet han ved fotografiet av den savnede gutten og tegningen som hang under. Trolig var strekmenneskene i rødt og blått han og moren. De holdt hender, og en skakk, rosa sol skinte skrått ned på dem. Om de smilte eller var alvorlige, var ikke godt å si, munnene bølget liksom hit og dit. Sebastian fant frem mobilen og knipset bilde av både tegningen og portrettet. 

			Ute var letemannskapet i full gang. Sebastian gikk bort til Sjögren som sto i enden av gårdsplassen.

			– Hva er status? 

			– Dør-til-dør-aksjonen har så langt ikke gitt noen resultater. Vi er i gang med å søke rundt i området, men mørket gjør det utfordrende. 

			

			– Hva med barna han var mest sammen med i barnehagen?

			– Vi har sjekket, men ingen av dem har sett ham. 

			Svensken myste ut i mørket.

			– Har du noen tanker om hvor han kan være?

			– Sannsynligvis ikke et sted han selv har valgt, svarte Sebastian, og gikk mot bilen. 

			Onsdag kveld

			Det tok ti minutter å kjøre fra Solbergelva til Drammen politistasjon. Regnvannet hadde samlet seg i pytter på parkeringsplassen, og Sebastian løp sikksakk mellom dem bort til inngangen. Han hentet en kopp kaffe og gikk inn på kontoret til Krogh, som var opptatt i en telefon. Hun ga tegn til at han skulle sette seg, og så var samtalen over. Stasjonssjefen la mobilen fra seg på skrivebordet. 

			– Hvordan ser det ut?

			– Ikke så bra, er jeg redd. 

			Han tok en slurk av kaffen, som i beste fall kunne sies å være lunken.

			– Jeg har bedt Sjögren holde leteaksjonen gående gjennom natten, så setter vi inn nytt, uthvilt personell i morgen tidlig. 

			– Er det satt inn hunder i søket?

			– Det er rekvirert, bekreftet Sebastian. – Trolig er de på plass nå, men det meste blir enklere i dagslys. 

			

			Krogh fiklet med røykpakken som lå ved siden av tastaturet.

			– Jeg snakket med media for en halvtime siden, den første saken ligger allerede ute på nettet.

			– Er det kommet inn noen tips?

			– Det er noen, men ingen av observasjonene har vist seg å være den savnede gutten. 

			Sebastian reiste seg. 

			– Jeg kaller inn til et oppsummeringsmøte i morgen tidlig, så ser vi hvor vi står. 

			Han lukket døren til sitt eget kontor og dumpet ned på stolen bak skrivepulten. Den svake trommingen fra regnet la seg over stillheten. Fra det innrammede fotografiet som sto ved siden av dataskjermen, smilte datteren mot ham, og han husket anropet fra henne og fant frem mobiltelefonen. 

			Det rakk knapt å ringe før Elines stemme fylte røret. 

			– Hvorfor la du bare på da jeg ringte?

			– Jeg var litt opptatt.

			– Du er alltid opptatt. 

			Minuttviseren på den store klokka ute i gangen passerte midnatt. På bildet han hadde stående på skrivepulten, var Eline ti år, de var på ferie et sted i Kroatia, og det føltes som i går.

			– Det er sent, burde ikke du sove nå?

			– Jeg er på legevakta.

			– Hva er det du sier?

			– Jeg hang med noen venner fra skolen, og så ble vi påkjørt.

			– Påkjørt? 

			Sebastian reiste seg fra stolen og så seg om etter bilnøklene. 

			– Er alt bra med deg?

			– Det var en hvit varebil, den kjørte dritfort. Vi var på vei ut i fotgjengerfeltet og greier.

			

			– Hvor var dette?

			– Nedenfor Kiwien, ved Solbergelva. 

			– Hva i alle dager gjorde du der?

			Sukket var knapt hørbart, men det sneiet borti hjertet. 

			– Skal du ikke heller spørre om jeg er skada eller noe?

			Sebastian trodde han hadde gjort det, men gjentok spørsmålet.

			– Bilen traff ikke meg, sa Eline. – Den sneia Frida, men ingen av oss er sånn ordentlig skada, bare skikkelig shaky. 

			Han gikk mot døra og hektet jakka fra knaggen.

			– Jeg kommer bort på legevakta nå.

			– Du trenger ikke det, mamma og Roar er her. 

			Samtalen ble brutt, og navnet til datteren forsvant fra skjermen. Sebastian hengte jakka tilbake og satte seg bak skrivepulten. 

			En hvit varebil med dårlig tid ved Solbergelva.

			Omtrent samtidig som Joachim Ødegaard forsvant. 

			For sikkerhets skyld åpnet han Google Maps og fikk bekreftet det han hadde trodd, at Kiwi lå like nedenfor huset til den savnede gutten. Han gjorde et notat på bilen og åpnet mailboksen. Esther Wiik hadde allerede klar en foreløpig rapport fra åstedsgranskerne. 

			På puten til gutten ble det funnet rester av noe som mest sannsynlig er kloroform, sto det.

			Så det var lukten han hadde kjent. 

			Lyset på kontoret til Krogh ble slukket, og snart så han sjefen i målbevisst gange mot utgangen. Sebastian drakk resten av den kalde kaffen, masserte bort den murrende hodepinen og fortsatte på rapporten fra Wiik. 

